पाएं अपने शहर की ताज़ा ख़बरें और फ्री ई-पेपरडाउनलोड करें
छत्तरपुर थाना क्षेत्र अंतर्गत NH-98 पर स्थित महिंद्रा एग्रो पेट्रोल पंप के सामने से तेनुडीह गांव जाने वाले रास्ते में गुरुवार की सुबह एक युवक का शव संदेहास्पद स्थिति में महुआ के पेड़ में बने फंदे से लटकता हुआ मिला। मामला हत्या का है या आत्महत्या, पुलिस इसकी पड़ताल में जुट गई है। युवक ऑटो ड्राइवर था। उसकी 10 दिन पहले ही शादी हुई थी और वो रात में ऑटो लेकर निकला तो फिर वापस नहीं आया। सुबह उसकी लाश बरामद की गई।
युवक की पहचान कुमियाही गांव निवासी सूर्यनाथ सिंह के पुत्र विधायक सिंह (20) के रूप में हुई है। पुलिस शव को पोस्टमाॅर्टम के लिए भेज मामले की जांच में जुट गई है। युवक की शादी बीते 26 अप्रैल को गढ़वा थाना क्षेत्र के बानू टीकर गांव में स्व. बहादुर सिंह की पुत्री सुलेखा से हुई थी। युवक बुधवार की शाम में ऑटो लेकर निकला था। रात करीब 8:45 बजे तक परिजनों से उसकी बात भी हुई थी। उसके बाद उसने फोन रिसीव करना बंद कर दिया। युवक के पिता व उसके परिजन रात में उसकी खोजबीन भी की पर वह नहीं मिला। सुबह लोगों ने पेड़ में गमछा से बने फंदे से लटकती हुई उसकी लाश देखी तब परिजनों को इसकी जानकारी हुई।
विधयक सिंह का शव जमीन से करीब ढाई फीट ऊपर लटका हुआ था और उसके पैरों में चप्पल भी थे। ग्रामीणों का कहना है कि चप्पल पहन कर कोई खुद ही पेड़ की डाल पर चढ़ कर फांसी लगा ले, यह अविश्वसनीय है। युवक काफी सीधा साधा व अपने काम से काम रखने वाला था।
वहीं, थाना प्रभारी ऋषिकेश राय का कहना है कि प्रथम दृष्टया यह आत्महत्या का मामला लगता है। क्योंकि मृतक के शरीर पर चोट के कोई निशान नहीं है। मृतक का पर्स व मोबाइल भी उसकी जेब में है। उन्होंने कहा कि भीड़भाड़ वाले इलाके में शव मिला है और बदमाश ऐसे इलाके में अपराध करने की हिम्मत नहीं करेंगे। फिर भी पुलिस इस मामले को गंभीरता से लेकर युवक की मौत के बाबत हर पहलू की जांच करेगी। उसके कॉल डिटेल्स व पोस्टमाॅर्टम रिपोर्ट से मौत के कारणों का पता लगाया जाएगा ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn